Пабудаваны ў 1982 г. (дойлід С. Пеўны) на вул. Фядзюнінскага. Складаецца з вышыннага дванаццаціпавярховага корпуса і круглага ў плане аб’ёму канферэнц-залы на 550 месцаў, размешчаных на двухпавярховым прастакутным у плане развітым стылабаце. Кампазіцыя дванаццаціпавярховага корпусу заснаваная на спалучэнні двух злучаных аб’ёмаў, вырашаных у выглядзе пласцін. У аснове мастацкага вырашэння фасадаў — кантраст глухіх і зашклёных паверхняў сцен. Стылабат мае стужкавае зашкленне, падоўжную кампазіцыю ўзмацняюць гарызантальныя цягі парапетаў. Пластычны круглы ў плане аб’ём канферэнц-залы і пласціны вышыннага корпусу ствараюць кантраст у дойлідстве будынку. Фасады аб’ёму канферэнц-залы апрацаваны дэкаратыўнай тынкоўкай, гранітнымі і мармуровымі плітамі, стэмалітам. У аздабленні інтэр’ераў выкарыстаныя мармур, траверцін, ракушачнік, гіпс, алюміній.